[pic] | EURÓPAI BIZOTTSÁG |

Brüsszel, 2011.2.3.

COM(2011) 36 végleges

2011/0016 (NLE)

Javaslat

A TANÁCS HATÁROZATA

a 2006/197/EK bizottsági határozatnak a géntechnológiával módosított kukorica 1507-es vonalából (DAS-Ø15Ø7-1) előállított, meglévő takarmányok forgalomba hozatalára az 1829/2003/EK európai parlamenti és tanácsi rendelet szerint megadott engedély megújítása tekintetében történő módosításáról (Csak a francia, a holland és az angol nyelvű szöveg hiteles) (EGT-vonatkozású szöveg)

INDOKOLÁS

A tanácsi határozatra irányuló mellékelt javaslat a géntechnológiával módosított 1507 kukoricából (DAS-Ø15Ø7-1) előállított, meglévő takarmányok folytatólagos forgalmazására adott engedély megújítására vonatkozik, amely iránt a Pioneer Hi-bred International nevében a Pioneer Overseas Corporation, és a Mycogen Seeds nevében a Dow AgroSciences – a géntechnológiával módosított élelmiszerekről és takarmányokról szóló 1829/2003/EK rendelet 23. cikkének megfelelően – 2007. április 12-én közös kérelmet nyújtott be a Bizottsághoz.

Ez a javaslat módosítja a géntechnológiával módosított kukorica 1507-es vonalát tartalmazó, abból álló vagy abból előállított élelmiszerek forgalomba hozatalának az engedélyezéséről szóló 2006/197/EK bizottsági határozatot, kiterjesztve annak hatályát a géntechnológiával módosított 1507 kukoricából előállított, meglévő takarmányanyagok és takarmányadalékok folytatólagos forgalmazására.

Az Európai Élelmiszerbiztonsági Hatóság 2009. június 11-én az 1829/2003/EK rendelet 18. cikke értelmében kedvező véleményt adott ki. A hatóság úgy vélte, hogy a kérelemben közölt új információk, valamint az EFSA GMO-testületének előző tudományos véleményei óta az 1507 kukoricáról közzétett szakirodalom áttekintése alapján nincs szükség az 1507 kukoricáról szóló tudományos vélemények módosításokra. Ezért megerősítette előző következtetéseit, miszerint az 1507 kukorica a javasolt felhasználás során valószínűleg nincs káros hatással sem az emberi vagy állati egészségre, sem pedig a környezetre.

Ezek alapján a Bizottság 2010. november 15-én az Élelmiszerlánc- és Állategészségügyi Állandó Bizottságnál szavazásra terjesztette elő a géntechnológiával módosított 1507 kukoricából (DAS-Ø15Ø7-1) előállított, meglévő takarmányok forgalmazására megadott engedély megújításáról szóló bizottsági határozattervezetet. Az Állandó Bizottság nem nyilvánított véleményt: 13 tagállam (183 szavazattal) megszavazta a tervezetet, 7 tagállam (73 szavazattal) elutasította. 7 tagállam (89 szavazattal) tartózkodott.

Ezért az 1829/2003/EK rendelet 35. cikkének (2) bekezdése alapján és a 2006/512/EK tanácsi határozattal módosított 1999/468/EK tanácsi határozat 5. cikke értelmében a Bizottságnak javaslatot kell benyújtania a Tanácshoz a meghozandó intézkedésekről, amelyről a Tanácsnak három hónapon belül minősített többséggel döntést kell hoznia, valamint tájékoztatnia kell a Parlamentet.

2011/0016 (NLE)

Javaslat

A TANÁCS HATÁROZATA

a 2006/197/EK bizottsági határozatnak a géntechnológiával módosított kukorica 1507-es vonalából (DAS-Ø15Ø7-1) előállított meglévő takarmányok forgalomba hozatalára az 1829/2003/EK európai parlamenti és tanácsi rendelet szerint megadott engedély megújítása tekintetében történő módosításáról

(Csak a francia, a holland és az angol nyelvű szöveg hiteles) (EGT-vonatkozású szöveg)

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a géntechnológiával módosított élelmiszerekről és takarmányokról szóló, 2003. szeptember 22-i 1829/2003/EK európai parlamenti és tanácsi rendeletre[1] és különösen annak 7. cikke (3) bekezdésére és 19. cikke (3) bekezdésére,

tekintettel az Európai Bizottság javaslatára,

mivel:

1. A géntechnológiával módosított kukorica 1507-es vonalát (DAS-Ø15Ø7-1) tartalmazó, abból álló vagy abból előállított élelmiszerek forgalomba hozatalának az 1829/2003/EK európai parlamenti és tanácsi rendelet szerinti engedélyezéséről szóló 2006. március 3-i 2006/197/EK bizottsági határozat[2] hatálya nem terjed ki a kukorica 1507-es vonalából (DAS-Ø15Ø7-1) (a továbbiakban: 1507-es kukoricavonal) előállított takarmányok forgalmazására.

2. Az 1829/2003/EK rendelet alkalmazásának időpontját megelőzően az 1507-es kukoricavonalból előállított takarmányokat hoztak forgalomba, melyről az említett rendelet 20. cikke (1) bekezdésének b. pontja szerint értesítették a Bizottságot.

3. 2007. április 12-én a Pioneer Hi-bred International nevében a Pioneer Overseas Corporation, és a Mycogen Seeds nevében a Dow AgroSciences az 1507-es kukoricavonalból előállított, meglévő takarmányok forgalmazására adott engedély megújítása iránti közös kérelmet nyújtott be a Bizottsághoz a géntechnológiával módosított élelmiszerekről és takarmányokról szóló 1829/2003/EK rendelet 23. cikkének megfelelően.

4. 2009. június 11-én az Európai Élelmiszerbiztonsági Hatóság (a továbbiakban: EFSA) az 1829/2003/EK rendelet 18. cikke értelmében kedvező véleményt nyilvánított, és arra a következtetésre jutott, hogy a kérelemben közölt új információk, valamint az EFSA GMO-testületének előző tudományos véleményei[3] óta az 1507-es kukoricavonalról közzétett szakirodalom áttekintése alapján nincs szükség az 1507-es kukoricavonalról szóló tudományos vélemények módosításokra. Az EFSA megerősítette továbbá előző következtetéseit, miszerint az 1507 kukorica a javasolt felhasználás során valószínűleg nincs káros hatással sem az emberi vagy állati egészségre, sem pedig a környezetre. E következtetés az 1507-es kukoricavonalból előállított takarmányokra is vonatkozik[4].

5. Véleményében az EFSA – a rendelet 18. cikkének (4) bekezdésében előírtak szerint az illetékes nemzeti hatóságokkal folytatott konzultáció keretében – a tagállamok által felvetett minden konkrét kérdést és aggályt figyelembe vett.

6. 2010. január 21-i levelében a kérelmező megerősítette, hogy tisztában van azzal, hogy az 1507-es kukoricavonalból előállított, meglévő takarmányok forgalmazására adott engedély megújítása a 2006/197/EK határozat hatályának az ilyen takarmányokra történő kiterjesztésével azt eredményezi, hogy az említett határozat jogi rendelkezései e termékkategóriára is vonatkoznak.

7. Az EFSA véleménye alapján az 1829/2003/EK rendelet 25. cikke (2) bekezdésében előírtakon kívül nincs szükség egyéb különös címkézési követelményekre az 1507-es kukoricavonalból előállított takarmányok tekintetében.

8. Az EFSA véleménye a forgalomba hozatalra és/vagy a felhasználásra és a kezelésre vonatkozóan – beleértve a forgalomba hozatalt követő felhasználásra vonatkozó felügyeleti követelményeket is – nem indokolja semmilyen különleges feltétel vagy korlátozás meghatározását az 1829/2003/EK rendelet 18. cikke (5) bekezdésének e) pontjában előírtak szerint.

9. Az átláthatóság érdekében a kérelmezővel konzultáltak az e határozatban előírt intézkedésekről.

10. A fenti megfontolásokra való tekintettel az 1507-es kukoricavonalból előállított, meglévő takarmány forgalmazására adott engedélyt meg kell újítani.

11. Mivel az általános gyakorlat szerint az élelmiszerek és takarmányok forgalomba hozatalának engedélyezése ugyanazon határozattal történik, az 1507-es kukoricavonalból előállított takarmányok forgalmazására adott engedélyt a 2006/197/EK határozatba kell belefoglalni. A 2006/197/EK határozatot ezért ennek megfelelően módosítani kell.

12. Az Élelmiszerlánc- és Állategészségügyi Állandó Bizottság az elnöke által kitűzött határidőn belül nem nyilvánított véleményt.

ELFOGADTA EZT A HATÁROZATOT:

1. cikk Módosítások

A 2006/197/EK határozat a következőképpen módosul:

(1) A cím helyébe a következő szöveg lép:

„A Bizottság határozata (2006. március 3.) a géntechnológiával módosított kukorica 1507-es vonalát (DAS-Ø15Ø7-1) tartalmazó, abból álló vagy abból előállított élelmiszerek forgalomba hozatalának az 1829/2003/EK európai parlamenti és tanácsi rendelet szerinti engedélyezéséről, és az ilyen kukoricából előállított takarmányok forgalomba hozatalára ugyanazon rendelet szerint megadott engedély megújításáról”

(2) A 2006/197/EK határozat 1., 2. és 3. cikke helyébe a következő szöveg lép:

„1. cikk Termékek

Ez a határozat a géntechnológiával módosított kukorica 1507-es vonalát ( Zea mays L.) tartalmazó, abból álló vagy abból előállított élelmiszerekre és élelmiszer-összetevőkre (a továbbiakban: termékek) vonatkozik.

Az e határozat mellékletében részletesen meghatározott, géntechnológiával módosított kukorica 1507-es vonalát ( Zea mays L.) a 65/2004/EK rendeletben előírtaknak megfelelően a DAS-Ø15Ø7-1 egyedi azonosítóval látják el.

2. cikk Forgalomba hozatal

A termékeknek az e határozatban és annak mellékletében meghatározott feltételek szerint történő forgalomba hozatala az 1829/2003/EK rendelet 4. cikkének (2) bekezdésében és 16. cikkének (2) bekezdésében foglalt célokra engedélyezett.

3. cikk Címkézés

Az 1829/2003/EK rendelet 13. cikkének (1) bekezdésében és 25. cikkének (2) bekezdésében előírt különleges címkézési követelmények alkalmazásában „a szervezet neve”: „kukorica”.

(3) A melléklet a következőképpen módosul:

a) A b) szakasz helyébe a következő szöveg lép:

„b) A termékek megnevezése és meghatározása:

i. DAS-Ø15Ø7-1 kukoricát tartalmazó, abból álló vagy abból előállított élelmiszerek és élelmiszer-összetevők;

ii. DAS-Ø15Ø7-1 kukoricából előállított takarmányok.

A kérelemben megjelölt, DAS-Ø15Ø7-1 egyedi azonosítóval ellátott, géntechnológiával módosított kukorica a kukoricamollyal ( Ostrinia nubilalis ) szemben ellenállóképes és egyes más, a Lepidoptera rendbe tartozó kártevőkkel szemben, valamint a glufozinát-ammónium gyomirtó szerrel szemben jó a tűrőképessége. A géntechnológiával módosított DAS-Ø15Ø7-1-es kukorica a következő DNS-szekvenciákat tartalmazza két kazettában:

- 1. kazetta:

A Bacillus thuringiensis aizawai alfajából származó, a kukoricamollyal ( Ostrinia nubilalis ) és egyes más, a Lepidoptera rendbe tartozó kártevőkkel szembeni ellenálló képességet adó, csonkított cry 1F gén szintetikus változata a Zea mays L.-ből származó ubi ZM1(2) ubiquitin promóter és az Agrobacterium tumefaciens pTi15995-ből származó ORF25PolyA terminátor szabályozása alatt.

- 2. kazetta:

A Streptomyces viridochromogenes Tü494 szálából nyert, a glufozinát-ammónium gyomirtó szerrel szembeni ellenálló képességet adó pat gén szintetikus változata a karfiol-mozaikvírusból származó 35S promóter- és terminátor szekvenciák szabályozása alatt.”

(b) A c) szakasz helyébe a következő szöveg lép:

„c) Címkézés:

Az 1829/2003/EK rendelet 13. cikkének (1) bekezdésében és 25. cikkének (2) bekezdésében előírtakon kívül semmilyen különleges címkézési követelmény nem alkalmazandó.

Az 1829/2003/EK rendelet 13. cikke (1) bekezdésének és 25. cikke (2) bekezdésének alkalmazásában „a szervezet neve”: „kukorica”.”

2. cikkCímzettek

A határozat címzettje:

(a) Pioneer Overseas Corporation, Avenue des Arts 44, B-1040 Brüsszel, Belgium, továbbá

(b) Dow AgroSciences Europe, European Development Centre, 3 Milton Park, Abingdon, Oxon OX14 4RN, Egyesült Királyság.

Kelt Brüsszelben,

a Tanács részéről

az elnök

[1] HL L 268., 2003.10.18., 1. o.

[2] HL L 70., 2006.3.9., 82. o.

[3] Az EFSA tudományos véleménye (2004. szeptember 24.) az 1507 kukorica import- és feldolgozás céljából történő forgalomba hozataláról - http://registerofquestions.efsa.europa.eu/roqFrontend/questionLoader?question=EFSA-Q-2004-011Az EFSA tudományos véleménye (2005. január 19.) az 1507 kukorica termesztésre, takarmányként vagy ipari feldolgozásra történő forgalomba hozataláról - http://registerofquestions.efsa.europa.eu/roqFrontend/questionLoader?question=EFSA-Q-2004-072EFSA tudományos véleménye (2005. január 19.) az 1507 kukorica élelmiszer célú felhasználásra történő forgalomba hozataláról - http://registerofquestions.efsa.europa.eu/roqFrontend/questionLoader?question=EFSA-Q-2004-087

[4] http://registerofquestions.efsa.europa.eu/roqFrontend/questionLoader?question=EFSA-Q-2007-144